b'\n_START_ARTICLE_\nIvanas Polozkovas\n_START_SECTION_\nBiografija\n_START_PARAGRAPH_\n1965\xc2\xa0m. baig\xc4\x97 Visas\xc4\x85jungin\xc4\xaf neakivaizdin\xc4\xaf finans\xc5\xb3-ekonomikos institut\xc4\x85, 1977\xc2\xa0m.\xc2\xa0\xe2\x80\x93 Auk\xc5\xa1t\xc4\x85j\xc4\x85 partin\xc4\x99 mokykl\xc4\x85 prie TSKP CK, 1980\xc2\xa0m.\xc2\xa0\xe2\x80\x93 Visuomen\xc4\x97s moksl\xc5\xb3 akademij\xc4\x85 prie TSKP CK._NEWLINE_Nuo 1957\xc2\xa0m. dirbo Kursko srities Solncevo rajone: kol\xc5\xabkyje, rajono k\xc5\xabno kult\xc5\xabros ir sporto komiteto pirmininkas, rajono komjaunimo komiteto antrasis sekretorius, baig\xc4\x99s Centrin\xc4\x99 komjaunimo mokykl\xc4\x85 i\xc5\xa1rinktas pirmuoju sekretoriumi. 1962\xc2\xa0m. tapo partiniu funkcionieriumi: dirbo rajono komiteto instruktoriumi, kol\xc5\xabki\xc5\xb3-tarybini\xc5\xb3 \xc5\xabki\xc5\xb3 valdybos partinio komiteto skyriaus ved\xc4\x97jo pavaduotojas, partijos rajono komiteto sekretorius, antrasis sekretorius. 1969\xe2\x80\x931972\xc2\xa0m. buvo partijos Kursko srities komiteto skyriaus ved\xc4\x97jo pavaduotojas, v\xc4\x97liau\xc2\xa0\xe2\x80\x93 Rylsko rajono Vykdomojo komiteto pirmininkas._NEWLINE_Nuo 1973\xc2\xa0m. iki 1985\xc2\xa0m. dirbo TSKP CK aparate (instruktorius, v\xc4\x97liau\xc2\xa0\xe2\x80\x93 Centrin\xc4\x97s Juod\xc5\xbeemio zonos ir Volgos-Viatkos rajono sektoriaus ved\xc4\x97jas). 1985 m. tapo partijos Krasnodaro kra\xc5\xa1to komiteto pirmuoju sekretoriumi, nuo 1990\xc2\xa0m. baland\xc5\xbeio m\xc4\x97n.\xc2\xa0\xe2\x80\x93 kartu ir kra\xc5\xa1to liaudies deputat\xc5\xb3 tarybos pirmininkas. 1990 m. bir\xc5\xbeelio m\xc4\x97n. tapo tik \xc4\xafkurtos Rusijos TFSR Komunist\xc5\xb3 partijos CK pirmuoju sekretoriumi, juo buvo iki 1991\xc2\xa0m. liepos m\xc4\x97n. \xc5\xa0iame poste aktyviai prie\xc5\xa1inosi M.Gorba\xc4\x8diovo perestroikos politikai._NEWLINE_1989\xe2\x80\x931991 m. buvo TSRS liaudies deputatas, 1990\xe2\x80\x931993\xc2\xa0m.\xc2\xa0\xe2\x80\x93 Rusijos liaudies deputatas. 1986\xe2\x80\x931991 m. buvo TSKP CK narys, 1990\xe2\x80\x931991 m.\xc2\xa0\xe2\x80\x93 TSKP CK Politinio biuro narys.\n_START_SECTION_\nPapildoma informacija\n_START_PARAGRAPH_\nPirmajame RTSFR liaudies deputat\xc5\xb3 suva\xc5\xbeiavime 1990 m. gegu\xc5\xbe\xc4\x97s m\xc4\x97n. komunistinio flango remiamas bolotiravosi \xc4\xaf RTSFR Auk\xc5\xa1\xc4\x8diausiosios Tarybos pirmininko post\xc4\x85 (jo prie\xc5\xa1ininku buvo Borisas Jelcinas). Dviejuose balsavimo turuose nei vienas i\xc5\xa1 pretendent\xc5\xb3 nesurinko pus\xc4\x97s bals\xc5\xb3. Komunistams at\xc5\xa1aukus I. Polozkovo kandidat\xc5\xabr\xc4\x85 ir pasi\xc5\xablius A. Vlasov\xc4\x85, B. Jelcinas nugal\xc4\x97jo jau pirmame ture.'